Návrh na zmenu programovej štruktúry rozpočtovej kapitoly Ministerstva školstva SR s cieľom vytvorenia medzirezortného programu Koordinácia prierezových aktivít a zabezpečovanie realizácie cieľov štátnej vednej a technickej politiky

––––––––––––––––––––––––––––––––––––––––––––––––––––––––––––––––––––––––
V zmysle § 10 ods. 10 zákona NR SR č. 303/1995 Z. z. o rozpočtových pravidlách v znení neskorších predpisov zmeny v programoch možno vykonať len na základe rozhodnutia vlády SR po predchádzajúcom vyjadrení Ministerstva financií SR.
Ministerstvo školstva SR v rámci schváleného rozpočtu na rok 2003 rozpísalo na program 02A – Koordinácia prierezových aktivít a zabezpečovanie realizácie cieľov štátnej vednej a technickej politiky finančné prostriedky vo výške 554 016 tis. Sk. Z uvedenej sumy  zákonom č. 750/2002 Z. z. o štátnom rozpočte na rok 2003 boli účelovo určené finančné prostriedky vo výške 500 000 tis. Sk na príspevok na VI. rámcový program EÚ pre výskum a vývoj. Rozpočtovými opatreniami Ministerstva financií SR bol rozpočet v programe 02A upravený na sumu 279 578 tis. Sk.

Vzhľadom k tomu, že Slovenská republika v roku 2003 obdržala zľavu z prostriedkov PHARE  na pokrytie časti nákladov na vstupenku do VI. rámcového programu EÚ, došlo k úspore finančných prostriedkov, z ktorých časť bola použitá na riešenie problémov v rezorte školstva, ale i na riešenie ekonomických problémov v Slovenskej republike (investície v regióne Trnava – juh automobilový závod Peugeot-Citroen). Zo zostávajúcej časti ušetrených prostriedkov Ministerstvo školstva SR požaduje súhlas k presunu finančných prostriedkov vo výške 21 864 tis. Sk z programu 02A - Koordinácia prierezových aktivít a zabezpečovanie realizácie cieľov štátnej vednej a technickej politiky do programu 022 – vysokoškolské vzdelávanie a veda. Finančné prostriedky v programe 022 budú použité na dofinancovanie zdravotníckej tabuľky verejných vysokých škôl vzhľadom na nedostatok finančných prostriedkov pre vedeckovýskumných zamestnancov verejných vysokých škôl. Po uvedenom presune upravený rozpočet programu 02A bude vo výške 257 714 tis.Sk.

Súčasne Ministerstvo školstva SR predkladá návrh na zapracovanie úloh riešených v rámci medzinárodnej vedecko-technickej spolupráce do programových štruktúr  rozpočtových kapitol a  úpravy záväzných ukazovateľov štátneho rozpočtu na zabezpečenie ich financovania

Návrh na pretransformovanie programu 02A – Koordinácia prierezových aktivít a zabezpečovanie realizácie cieľov štátnej vednej a technickej politiky na medzirezortný program na prípravu a realizáciu medzinárodných dvojstranných dohôd sa predkladá v záujme vykonania:

•	rozpočtového opatrenia viazaním výdavkov  kapitoly Ministerstva školstva SR v sume   1 209 tis. Sk pre kapitolu SAV, 27 tis. Sk pre kapitolu MŽP SR, 507 tis. Sk pre kapitolu MP SR a 109 tis. Sk pre kapitolu MZ SR.
 
Ministerstvo školstva SR bude gestorom podprogramu v rámci tohto medzirezortného programu podporou úloh výskumu a vývoja  realizovaných verejnými vysokými školami finančnými prostriedkami v sume 2 300 tis. Sk, rozpočtovou organizáciou MŠ SR v sume    23  tis. Sk a podnikateľskými subjektami sumou 289 tis. Sk. Rozpočet podprogramu bude rozdiel medzi upraveným rozpočtom programu 02A, teda 257 714 tis.Sk a objemom finančných prostriedkov presúvaných do iných rozpočtových kapitol na podporu bilaterálnych projektov MVTS v čiastke 1 852 tis.Sk, t.j. 255 862 tis.Sk.
SAV /1 209 tis. Sk/, MŽP SR /27 tis. Sk/, MP SR /507 tis. Sk/, MZ SR /109 tis. Sk/, ako účastníci medzirezortného programu budú plniť svoj podprogram s uvedenou sumou, o ktorú sa  zvýši limit výdavkov ich kapitoly z titulu plnenia medzirezortného programu pre organizácie v ich pôsobnosti.
Finančné prostriedky sú konkrétne určené na podporu riešiteľov už vybraných bilaterálnych projektov medzinárodnej vedecko-technickej spolupráce, ktoré sú riešené v spolupráci so subjektami z Českej republiky – 72 projektov, Spolkovej republiky Nemecko – 14 projektov, Helénskej republiky (Grécko) – 15 projektov a Čínskej ľudovej republiky – 16 projektov. Všetky projekty sa realizujú na základe medzivládnych dohôd o vedecko-technickej spolupráci. Na základe spoločnej výzvy na podávanie projektov sa po odbornom posúdení projektov vybrali tie najkvalitnejšie, a tieto boli rozhodnutím zmiešaných komisií schválené na podporu. Konkrétne sa vo všetkých prípadoch jedná najmä o financovanie mobilít spojených s riešením projektu. Pod pojmom „mobilita“ rozumieme cestovné a pobytové náklady. 

Finančné prostriedky vo výške 36 tis. Sk boli použité na refundáciu cestovných nákladov riešiteľom v súvislosti s  projektami dvojstrannej MVTS riešených v rokoch      2002-2003. 

Uznesením vlády SR č. 791/1998 zo dňa 18. novembra 1998, sa v bode C.2 a C.4 ukladá ministrovi školstva a ministrovi financií finančne zabezpečiť spoluprácu s CERN. Okrem toho je v bode C.1 povinnosť predkladať vláde SR správu o dosiahnutých výsledkoch a prínosoch tejto spolupráce. Na základe tohto uznesenia 28. novembra 2001  vláda SR vzala na vedomie materiál - Informácia „Správa o účasti pracovísk výskumu a vývoja na aktivitách medzinárodných výskumných centier (CERN, SÚJV Dubna, ICGEB)“ (č.m.: 7738/2001), v ktorom je podrobne vyhodnotený prínos a stav spolupráce CERN ako aj návrh na finančné zabezpečenie projektov CERN na roky 2002-2008 a jeho zdôvodnenie. V materiáli sa počíta na riešenie projektov spolupráce s organizáciou CERN na rok 2003 so sumou 14 300 tis. Sk. Ide o financovanie výskumných úloh, experimentov a sledovanie výsledkov účasti slovenských výskumných pracovísk na vedeckom programe Európskej organizácie pre časticovú fyziku /CERN/.

Tieto finančné prostriedky zostávajú v kapitole Ministerstva školstva SR a budú určené na zaplatenie faktúr do CERN-u v plnej výške /funkčná klasifikácia: 01.4.0 - Základný výskum, ekonomická klasifikácia: 637017 - Úhrada výdavkov na riešenie úloh rozvoja vedy a techniky/. Úhrada faktúr bude realizovaná formou platby do zahraničia organizácii CERN na základe nižšie uvedených záväzkov SR.

Finančné  prostriedky požadované na spoluprácu s CERN sú v súlade s podpísanými  Memorandami o porozumení medzi CERN a Ministerstvom školstva SR (Memorandum of Understanding for Collaboration in Construction of the ALICE Detector (MoU ALICE), podpísané ministrom školstva SR Milanom Ftáčnikom, dňa 27. novembra 2000; Memorandum of Understanding for Collaboration in Construction of the ATLAS Detector (MoU ATLAS), podpísané štátnym tajomníkom Ministerstva školstva SR Ondrejom Nemčokom, dňa 7. júla 1998; Memorandum of Understanding for Maintenance and Operation of the ALICE Detector (MoU M&O ALICE), podpísané ministrom školstva SR Martinom Froncom 26.novembra 2002;  Memorandum of Understanding for Maintenance and Operation of the ATLAS Detector (MoU M&O ATLAS), podpísané ministrom školstva Martinom Froncom dňa 26.novembra 2002).